ตร.ใช้รถเมล์-รั้วลวดหนาม วางแนวกั้น ถ.ราชดำเนินนอก รับมือม็อบ “ราษฎร” เดินขบวนใหญ่
ตร.ใช้รถเมล์-รั้วลวดหนาม วางแนวกั้น ถ.ราชดำเนินนอก รับมือม็อบ "ราษฎร" เดินขบวนใหญ่
ตร.ใช้รถเมล์-รั้วลวดหนาม วางแนวกั้น ถ.ราชดำเนินนอก รับมือม็อบ "ราษฎร" เดินขบวนใหญ่
8 พ.ย. 2563

ผู้สื่อข่าวรายงานว่า จากกรณีที่กลุ่มราษฎรประกาศผ่านเฟซบุ๊ก “แนวร่วมธรรมศาสตร์และการชุมนุม” และ “เยาวชนปลดแอก” ถึงการเดินขบวนครั้งใหญ่วันนี้ (8 พ.ย.63)​ โดยนัดรวมตัวกันเวลา 16.00 น. ที่บริเวณอนุสาวรีย์ประชาธิปไตยนั้น ผู้สื่อข่าวรายงานว่า มีการเตรียมความพร้อมรับมือการชุมนุมจากเจ้าหน้าที่ตำรวจ
โดยเมื่อกลางดึกที่ผ่านมา เจ้าหน้าที่ได้มีการนำรถเมล์ ขสมก.จำนวนหลายคันมาจอดเรียงเป็นแนวกั้นขวางถนนราชดำเนินนอก บริเวณแยก จปร. และมีการวางรั้วลวดหนามหีบเพลงกั้นเป็นแนวที่สอง ส่วนแนวที่สามเป็นรถตู้ของตำรวจ
ขณะเดียวกัน ในวันนี้เวลา 14.00 น. กลุ่มศูนย์รวมประชาชนปกป้องสถาบัน (ศปปส.) ได้นัดรวมตัวใส่เสื้อเหลืองและสังเกตการณ์การชุมนุมของกลุ่มราษฎร ในบริเวณใกล้เคียงกับอนุสาวรีย์ประชาธิปไตยด้วยเช่นกัน คือ ฝั่งร้านเมธาวลัยศรแดง ถ.ดินสอ ซึ่งหลายฝ่ายเกรงว่าอาจจะเกิดปัญหาการกระทบกระทั่งกันระหว่างผู้ชุมนุม 2 กลุ่มได้
รายงานข่าวระบุว่า มีการคาดหมายจากตำรวจนครบาลว่า การชุมนุมของกลุ่มราษฎรที่ประกาศว่าจะมีการเคลื่อนขบวนด้วยนั้น คาดว่าจะเคลื่อนขบวนไปใน 2 ที่ คือ ลานพระราชวังดุสิต และสำนักพระราชวัง